## *Projekts*

2016.gada \_\_.\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_ \_\_.§)

**Atbalstāmo investīciju projekta pieņemšanas un īstenošanas kārtība**

*Izdoti saskaņā ar likuma "*[*Par uzņēmumu ienākuma nodokli*](http://likumi.lv/ta/id/34094-par-uznemumu-ienakuma-nodokli)*"*[*27. panta*](http://likumi.lv/ta/id/34094-par-uznemumu-ienakuma-nodokli#p27)*10., 13., 14., 15., 16., 17. un 18. punktu*

**I. Vispārīgie jautājumi**

1. Noteikumi nosaka:

1.1. kārtību, kādā iesniedzams investīciju projekta (turpmāk – projekts) pieteikums atbalstāmo investīciju projekta (turpmāk – atbalstāmais projekts) statusa iegūšanai;

1.2. kārtību, kādā piemērojami nosacījumi par nodokļa atlaides par atbalstāmā projekta ietvaros veiktajiem sākotnējiem ilgtermiņa ieguldījumiem (turpmāk – ieguldījumi) piemērošanu un kārtību, kādā piemērojami nosacījumi par šīs nodokļa atlaides apvienošanu ar citu valsts atbalstu;

1.3. kārtību, kādā izveido projektu izvērtēšanas komisiju (turpmāk – Komisija) un nodrošina šīs komisijas darbību, kā arī tās tiesības un pienākumus;

1.4. kārtību, kādā vērtē projekta pieteikumu atbalstāmā projekta statusa iegūšanai;

1.5. kārtību, kādā Ekonomikas ministrijai tiek sniegta informācija par atbalstāmā projekta īstenošanu;

1.6. kārtību, kādā veic grozījumus atbalstāmajā projektā;

1.7. kārtību, kādā pēc atbalstāmā projekta īstenošanas izvērtējuma Komisija pieņem lēmumu par to, vai piemērojama nodokļa atlaide par atbalstāmā projekta ietvaros veiktajiem ieguldījumiem (turpmāk – nodokļa atlaide) un kārtību, kādā Ministru kabinets pieņem lēmumu par atbalstāmā projekta statusa atcelšanu.

2. Projekta pieteikumu saskaņā ar šiem noteikumiem ir tiesīgi iesniegt likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" [2. panta](http://likumi.lv/ta/id/34094-par-uznemumu-ienakuma-nodokli#p2) pirmās daļas 1. punktā minētie saimnieciskās darbības veicēji un ārvalstu komercsabiedrības, kuras Latvijā reģistrētas kā nodokļu maksātāji (turpmāk – projekta iesniedzējs).

3. Ekonomikas ministrija un projekta iesniedzējs atbilstoši Komisijas 2014. gada 17. jūnija Regulas (ES) Nr.[651/2014](http://eur-lex.europa.eu/eli/reg/2014/651?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma [107.](http://likumi.lv/ta/id/34094-par-uznemumu-ienakuma-nodokli#p107)un [108.](http://likumi.lv/ta/id/34094-par-uznemumu-ienakuma-nodokli#p108)pantu (turpmāk – Komisijas regula Nr. [651/2014](http://eur-lex.europa.eu/eli/reg/2014/651?locale=LV)) prasībām visu ar atbalstāmo projektu saistīto dokumentāciju uzglabā 10 gadus, skaitot no likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktā minētā Ministru kabineta lēmuma spēkā stāšanās dienas.

4. Ekonomikas ministrija publicē informāciju atbilstoši Komisijas regulas Nr.[651/2014](http://eur-lex.europa.eu/eli/reg/2014/651?locale=LV) 9. panta 1., 2. un 4. punktam, kā arī nodrošina šīs informācijas pieejamību 10 gadus, skaitot no likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktā minētā Ministru kabineta lēmuma spēkā stāšanās dienas.

5. Ja tiek pārsniegti Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 1. panta 2. punkta "a" apakšpunktā noteiktie valsts atbalsta gada izdevumu ierobežojumi, Ekonomikas ministrija 20 darbdienu laikā pēc šo noteikumu [54. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p39) minētās informācijas saņemšanas iesniedz izvērtējuma plānu Eiropas Komisijai.

**II. Projekta pieteikuma iesniegšana**

6. Lai iegūtu atbalstāmā projekta statusu, projekta iesniedzējs iesniedz:

6.1. aizpildītu projekta pieteikuma veidlapu ([1. pielikums](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel1));

6.2. papildu dokumentus:

6.2.1. biznesa plānu, kurā iekļauta šo noteikumu [2. pielikumā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel2) minētā informācija (pēc projekta iesniedzēja ieskatiem biznesa plāns var tikt papildināts ar citu informāciju) un kas pamato projekta atbilstību šo noteikumu 3. pielikumā 1. un 3. punktā ietvertajiem atbilstības un kvalitātes kritērijiem;

6.2.2. operatīvo finanšu pārskatu par laikposmu līdz pēdējam noslēgtajam mēnesim. Pārskats projekta pieteikuma iesniegšanas dienā nedrīkst būt vecāks par diviem mēnešiem;

6.2.3. ja projekta iesniedzējs nav noslēdzis finanšu gadu, deklarāciju par projekta iesniedzēja atbilstību mazo (sīko) vai vidējo komercsabiedrību statusam, kas sagatavota saskaņā ar normatīvajiem aktiem par kārtību, kādā komercsabiedrības deklarē savu atbilstību mazās (sīkās) un vidējās komercsabiedrības statusam (ja projekta iesniedzējs pretendē uz nodokļa atlaidi saskaņā ar mazajām (sīkajām) un vidējām komercsabiedrībām noteiktajām prasībām). Lai noteiktu projekta iesniedzēja statusu, tiek ņemti vērā dati tikai par pēdējo noslēgto finanšu gadu vai operatīvā finanšu pārskata dati un šajā apakšpunktā minētā iesniegtā deklarācija, ja projekta iesniedzējs nav noslēdzis finanšu gadu.

7. Ja papildus iesniedzamie dokumenti nav latviešu valodā, tiem pievieno apliecinātu dokumentu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

8. Projekta pieteikumu iesniedz papīra vai elektroniska dokumenta formā. Projekta pieteikumu papīra formā iesniedz personīgi Ekonomikas ministrijā vai nosūta pa pastu ierakstītā vēstulē. Projekta pieteikumu elektroniska dokumenta formā nosūta uz Ekonomikas ministrijas elektroniskā pasta adresi ([pasts@em.gov.lv](mailto:pasts@em.gov.lv)). Ekonomikas ministrija saņemto projekta pieteikumu nodod Komisijai.

9. Projekta pieteikumu papīra formā iesniedz divos eksemplāros un pievieno elektronisko kopiju ārējā datu nesējā.

10. Projekta pieteikumu noformē saskaņā ar normatīvajos aktos par dokumentu izstrādāšanu un noformēšanu noteiktajām prasībām.

11. Par projekta pieteikuma iesniegšanas laiku uzskatāms Ekonomikas ministrijas zīmogā norādītais saņemšanas datums.

12. Projekta pieteikumu var iesniegt līdz 2019. gada 31. decembrim.

13. Projekta iesniedzējs Komisijai iesniegtu projekta pieteikumu var atsaukt un iesniegt jaunu projekta pieteikumu, kamēr Komisija nav pieņēmusi šo noteikumu 38. vai 39.punktā noteikto lēmumu.

**III. Nosacījumi nodokļa atlaides piemērošanai un apvienošanai ar citu valsts atbalstu**

14. Šo noteikumu 19., 20., 21. un 22. punktā minētos nosacījumus piemēro tikai tad, ja projekta iesniedzējs nodokļa atlaidi viena un tā paša projekta ietvaros plāno apvienot ar citas valsts atbalsta programmas vai individuālā valsts atbalsta projekta ietvaros plānoto atbalstu (turpmāk – cits valsts atbalsts).

15. Nodokļa atlaide piemērojama saskaņā ar Komisijas regulas Nr.[651/2014](http://eur-lex.europa.eu/eli/reg/2014/651?locale=LV) III nodaļas 1. iedaļu “Reģionālais atbalsts”.

16. Mazās (sīkās) un vidējās komercsabiedrības ir komercsabiedrības, kas atbilst Komisijas regulas Nr.[651/2014](http://eur-lex.europa.eu/eli/reg/2014/651?locale=LV) 1. pielikumā noteiktajiem kritērijiem.

17. Lielās komercsabiedrības ir komercsabiedrības, kas atbilst Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 24. punktā noteiktajai definīcijai.

18. Ja projekta iesniedzējs vienlaikus darbojas arī nozarēs, kas nav minētas likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta astotajā daļā, nodokļa atlaidi drīkst piemērot, ievērojot Komisijas regulas Nr.[651/2014](http://eur-lex.europa.eu/eli/reg/2014/651?locale=LV) 1. panta 3. punkta otrajā daļā noteiktos nosacījumus.

19. Ja projekta iesniedzējs citu valsts atbalstu viena un tā paša projekta ietvaros ir saņēmis pirms likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktā minētā Ministru kabineta lēmuma spēkā stāšanās:

19.1. projekta iesniedzējs informē par to Komisiju, iesniedzot Ekonomikas ministrijā informāciju atbilstoši šo noteikumu [4. pielikumam](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel4);

19.2. Komisija 10 darbdienu laikā izvērtē saskaņā ar šo noteikumu 19.1. apakšpunktu iesniegto informāciju un paziņo projekta iesniedzējam par iespējām apvienot nodokļa atlaidi ar citu valsts atbalstu, norādot atbilstoši likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta 1.3un 1.4 daļai noteiktos maksimāli pieļaujamos procentus, kādus drīkst sasniegt nodokļu atlaižu summa attiecībā pret atbalstāmā projekta ieguldījumu summu;

19.3. Šo noteikumu 19.2. apakšpunktā un [40. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p32) minētajos gadījumos Ekonomikas ministrija Ministru kabineta rīkojuma projektā par projekta atbalstīšanu iekļauj nosacījumus par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret atbalstāmā projekta ieguldījumu summu.

20. Ja projekta iesniedzējs plāno saņemt citu valsts atbalstu viena un tā paša projekta ietvaros, bet nav to saņēmis pirms likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktā minētā Ministru kabineta lēmuma spēkā stāšanās:

20.1. projekta iesniedzējs informē par to Komisiju, iesniedzot Ekonomikas ministrijai informāciju atbilstoši šo noteikumu [4. pielikumam](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel4);

20.2. Šo noteikumu [40. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p32) minētajos gadījumos Ekonomikas ministrija Ministru kabineta rīkojuma projektā par projekta atbalstīšanu norāda nodokļa atlaides procentuālo apmēru no ieguldījumu summas, kas noteikts atbilstoši likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta pirmajai daļai (izņemot gadījumus, kas noteikti šo noteikumu [21. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p18));

20.3. projekta iesniedzējs piecu darbdienu laikā pēc cita valsts atbalsta saņemšanas informē par to Komisiju, iesniedzot Ekonomikas ministrijai informāciju atbilstoši šo noteikumu [4. pielikumam](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel4);

20.4. Komisija informē projekta iesniedzēju par iespējām apvienot nodokļa atlaidi ar saņemto citu valsts atbalstu, atbilstoši likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta 1.3 un 1.4 daļai norādot maksimāli pieļaujamos procentus, kādus drīkst sasniegt nodokļa atlaižu summa attiecībā pret ieguldījumu summu.

21. Projekta iesniedzējam pirms likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktā minētā Ministru kabineta lēmuma spēkā stāšanās ir tiesības lūgt Ministru kabineta rīkojuma projektā noteikt samazinātu nodokļu atlaides procentuālo apmēru.

22. Valsts atbalsta apvienošanas gadījumā ieguldījumu veikšanu projekta iesniedzējs uzsāk tikai pēc tam, kad visas iesaistītās institūcijas ir pieņēmušas lēmumu par atbalsta sniegšanu projektam.

**IV. Komisijas izveidošana, tās darbības nodrošināšana, tiesības un pienākumi**

23. Projektu pieteikumus vērtē ekonomikas ministra izveidota Komisija.

24. Komisijas sastāvā ir trīs pārstāvji no Ekonomikas ministrijas un pa vienam pārstāvim no Finanšu ministrijas, Labklājības ministrijas, Satiksmes ministrijas, Vides aizsardzības un reģionālās attīstības ministrijas, Zemkopības ministrijas, Valsts ieņēmumu dienesta un Latvijas Investīciju un attīstības aģentūras.

25. Komisijas sastāvu nosaka ar ekonomikas ministra izdotu rīkojumu, kurā katram Komisijas pārstāvim noteikts aizvietotājs. Komisija ir lemttiesīga, ja tajā piedalās vismaz puse no Komisijas pārstāvjiem, izņemot Komisijas pirmo sēdi, kurā Komisija iepazīstas ar vērtējamo projektu un nepieņem lēmumu virzīt uz Ministru kabinetu lēmuma pieņemšanai Ministru kabineta rīkojuma projektu par projekta atbalstīšanu vai atteikumu to atbalstīt.

26. Komisijas sekretariāta funkcijas veic Ekonomikas ministrija.

27. Ar Komisijas darbu saistītos dokumentus uzglabā valsts informācijas sistēmā darbam ar Eiropas Savienības dokumentiem (ESVIS).

28. Komisijai ir tiesības:

28.1. pieaicināt ekspertus ar padomdevēja tiesībām;

28.2. pieaicināt projekta iesniedzēja pārstāvjus projekta prezentēšanai un skaidrojumu sniegšanai.

29. Komisijas pienākums ir objektīvi un savlaicīgi izvērtēt:

29.1. projekta pieteikumu;

29.2. plānotās izmaiņas projektā;

29.3. vai piemērojama nodokļa atlaide par projekta ietvaros veiktajiem ieguldījumiem.

30. Komisijas darbību nosaka ekonomikas ministra apstiprināta kārtība.

**V. Projekta pieteikuma vērtēšana**

31. Komisija projekta pieteikumus vērtē atbilstoši šo noteikumu [3. pielikumā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) minētajiem atbilstības, administratīvajiem un kvalitātes kritērijiem.

32. Kritēriju vērtēšanas secība:

32.1. vispirms Komisija vērtē projekta pieteikuma atbilstību šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 2.7. apakšpunktā minētajam administratīvajam kritērijam. Ja projekta pieteikums neatbilst šim kritērijam, tā vērtēšanu neturpina un informē projekta iesniedzēju par Komisijas lēmumu virzīt uz Ministru kabinetu lēmuma pieņemšanai Ministru kabineta rīkojuma projektu par atteikumu atbalstīt projektu;

32.2. ja projekta pieteikums atbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 2.7. apakšpunktā minētajam administratīvajam kritērijam, Komisija vērtē tā atbilstību šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 2.1., 2.2., 2.3., 2.4., 2.5., 2.6., 2.8. un 2.9. apakšpunktā minētajiem administratīvajiem kritērijiem;

32.3. ja projekta pieteikums neatbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 2.1., 2.2., 2.3., 2.4., 2.5., 2.6., 2.8. un 2.9. apakšpunktā minētajiem administratīvajiem kritērijiem, Komisija lūdz projekta iesniedzēju precizēt projekta pieteikumu;

32.4. ja projekta pieteikums atbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 2.1., 2.2., 2.3., 2.4., 2.5., 2.6., 2.8. un 2.9. apakšpunktā minētajiem administratīvajiem kritērijiem, Komisija vērtē tā atbilstību šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 1. punktā minētajiem atbilstības kritērijiem. Ja projekta pieteikums neatbilst šiem kritērijiem, tā vērtēšanu neturpina un lūdz projekta iesniedzēju iesniegt papildu informāciju par projektu;

32.5. ja projekta pieteikums atbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 1. punktā minētajiem atbilstības kritērijiem, Komisija vērtē tā atbilstību šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem. Ja projekta pieteikums neatbilst šiem kritērijiem, lūdz projekta iesniedzēju iesniegt papildu informāciju par projektu.

33. Projekta iesniedzējs precizējumus projekta pieteikumā un papildu informāciju par projektu iesniedz Komisijai 10 darbdienu laikā pēc rakstveida pieprasījuma saņemšanas.

34. Ja arī pēc papildu informācijas iesniegšanas Komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3. pielikuma 1.punktā minētajiem atbilstības kritērijiem, vai pēc precizēta projekta pieteikuma iesniegšanas projekta pieteikums neatbilst kādam no šo noteikumu 3. pielikuma 2. punktā minētajiem administratīvajiem kritērijiem, uzskata, ka projekta pieteikums neatbilst attiecīgajam atbilstības vai administratīvajam kritērijam.

35. Ja arī pēc papildu informācijas iesniegšanas Komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu [3. pielikumā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem, Komisija atkārtoti lūdz iesniegt papildu informāciju par projektu.

36. Ja arī pēc papildu informācijas atkārtotas iesniegšanas Komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3. pielikumā minētajiem kvalitātes kritērijiem, Komisija attiecīgajā kvalitātes kritērijā piešķir zemāko vērtējumu (0 punkti).

37. Projekta pieteikuma vērtēšanu neturpina un informē projekta iesniedzēju par Komisijas lēmumu virzīt uz Ministru kabinetu lēmuma pieņemšanai Ministru kabineta rīkojuma projektu par atteikumu atbalstīt projektu, ja:

37.1. projekta iesniedzējs šo noteikumu 33.punktā noteiktajā termiņā neiesniedz Komisijai precizēto projekta pieteikumu un papildus informāciju pēc rakstveida pieprasījuma saņemšanas šo noteikumu 32.3., 32.4. apakšpunktā minētajos gadījumos;

37.2. projekta iesniedzējs lūdz pārtraukt projekta pieteikuma vērtēšanu;

37.3. šo noteikumu 34. punktā minētajā gadījumā.

38. Ja projekta pieteikums atbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 1. un 2. punktā minētajiem atbilstības un administratīvajiem kritērijiem un saskaņā ar šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem ir ieguvis vismaz 45 punktus, Komisija pieņem lēmumu virzīt uz Ministru kabinetu lēmuma pieņemšanai Ministru kabineta rīkojuma projektu par projekta atbalstīšanu, ietverot atbalsta intensitāti procentos, un izvērtējumu atbilstoši šo noteikumu [31. punktam](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p24), kurā ietver projekta paredzamo ietekmi uz valsts ekonomiku. Atbalsta intensitāti procentos Komisija nosaka, ņemot vērā likuma “Par uzņēmumu ienākumu nodokli” 17.2 panta 1., 1.1, 1.6 daļā, kā arī 1.3 daļas 2. punktā un 1.4 daļas 2.punktā ietvertos nosacījumus.

39. Ja projekta pieteikums neatbilst šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 1. un 2. punktā minētajiem atbilstības un administratīvajiem kritērijiem vai saskaņā ar šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem nav ieguvis vismaz 45 punktus, Komisija pieņem lēmumu virzīt uz Ministru kabinetu lēmuma pieņemšanai Ministru kabineta rīkojuma projektu par atteikumu atbalstīt projektu.

40. Ja projekta, tai skaitā vienota ieguldījuma projekta, ietvaros plānotās ieguldījumu izmaksas pārsniedz 100 miljonus *euro*, Ministru kabineta rīkojuma projektā papildus ietver nosacījumu, kas nosaka, ka projektu var uzsākt īstenot tikai pēc tam, kad Eiropas Komisija ir pieņēmusi lēmumu par projekta saderīgumu ar Eiropas Savienības iekšējo tirgu. Pēc Ministru kabineta rīkojuma projekta pieņemšanas Ekonomikas ministrija par atbalstāmo projektu atsevišķi paziņo Eiropas Komisijai.

**VI. Informācijas par atbalstāmā projekta īstenošanu sniegšana**

41. Pēc Ministru kabineta lēmuma par atbalstāmā projekta atbalstīšanu spēkā stāšanās, bet pirms atbalstāmā projekta īstenošanas termiņa beigām projekta iesniedzējs iesniedz Ekonomikas ministrijai informāciju par jebkurām projektā plānotajām izmaiņām, ja nepieciešams, precizējot šo noteikumu [1. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel1) 2.6. apakšpunktā minēto informāciju.

42. Pēc atbalstāmā projekta īstenošanas termiņa beigām, bet pirms nodokļa atlaides piemērošanas projekta iesniedzējs iesniedz Ekonomikas ministrijai informāciju saskaņā ar šo noteikumu 5. pielikumu. Šo noteikumu [5. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel5) 3. punktā minēto informāciju iesniedz reizi gadā trīs gadus pēc atbalstāmā projekta īstenošanas.

43. Projekta iesniedzējs, sniedzot šo noteikumu [5. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel5) 1. punktā minēto informāciju:

43.1. ieguldījumu izmaksu pozīcijās iekļauj tikai tos ieguldījumus, kas ir faktiski veikti, saistīti ar atbalstāmā projekta īstenošanu un identificējami iesniegtajā projekta pieteikumā;

43.2. nodrošina, ka sniegtā informācija par visām ieguldījumu izmaksu pozīcijām ir identificējama projekta iesniedzēja saimniecisko darījumu attaisnojuma dokumentos, kas sagatavoti atbilstoši normatīvajos aktos par grāmatvedību noteiktajām prasībām;

43.3. pamato atbalstāmā projekta un ieguldījumu atbilstību likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 4. un 4.1 punkta nosacījumiem.

**VII. Atbalstāmā projekta grozīšana**

44. Komisija, saņemot šo noteikumu 41. punktā minēto informāciju, izvērtē atbalstāmā projekta ar plānotajām izmaiņām atbilstību šo noteikumu 3. pielikuma 1. punktā minētajiem atbilstības kritērijiem un šo noteikumu 3. pielikuma 3. punktā minētajiem kvalitātes kritērijiem, ja plānotās izmaiņas atbalstāmajā projektā ir būtiskas. Par būtiskām izmaiņām atbalstāmajā projektā uzskata:

44.1. izmaiņas šo noteikumu 1. pielikuma 1.5., 1.6., 2.1., 2.2., 2.3., 2.4. un 2.9. apakšpunktā;

44.2. izmaiņas, kas var radīt atbalstāmā projekta neatbilstību šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 1. punktā minētajiem atbilstības kritērijiem;

44.3. izmaiņas, kas var pazemināt vērtējumu šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajos kvalitātes kritērijos.

45. Komisija, balstoties uz šo noteikumu 44. punktā minēto izvērtējumu, pieņem lēmumu virzīt uz Ministru kabinetu lēmuma pieņemšanai Ministru kabineta rīkojuma projektu, kas atceļ atbilstoši likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktam pieņemto Ministru kabineta lēmumu, ja izvērtējumā Komisija ir secinājusi, ka atbalstāmais projekts ar plānotajām izmaiņām neatbilst šo noteikumu 3. pielikuma 1. punktā minētajiem atbilstības kritērijiem vai saskaņā ar šo noteikumu 3. pielikuma 3.punktā minētajiem kvalitātes kritērijiem nav ieguvis 45 punktus.

46. Ja atbalstāmajā projektā plānotās izmaiņas paredz palielināt sākotnēji paredzēto ieguldījumu summu, ieguldījumu summas pārsnieguma daļa tiek atzīta par atbalstāmā projekta ietvaros veikto ieguldījumu neattiecināmajām izmaksām. Ieguldījumu neattiecināmo izmaksu summai nodokļa atlaidi nepiemēro.

47.Izmaiņas šo noteikumu 1. pielikuma 1.5. apakšpunktā neietekmē atbalstāmajam projektam piemērojamo maksimālo atbalsta intensitāti.

48. Lai atbalstāmajam projektam saglabātu atbalstāmā projekta statusu, projekta iesniedzējam neatkarīgi no atbalstāmajā projektā veiktajām izmaiņām jānodrošina tā atbilstība likumā "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" un šajos noteikumos ietvertajām prasībām, tai skaitā otrajā gadā pēc atbalstāmā projekta īstenošanas jānodrošina, ka faktiskie saimnieciskās darbības rādītāji saskaņā ar šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem iegūst vismaz 45 punktus.

**VIII. Lēmuma pieņemšana par to, vai piemērojama nodokļa atlaide vai par atbalstāmā projekta statusa atcelšanu pēc atbalstāmā projekta īstenošanas**

49. Komisija pēc šo noteikumu [42. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p33) minētās informācijas saņemšanas:

49.1. triju darbdienu laikā nosūta to Valsts ieņēmumu dienestam nodokļa atlaides piemērošanas uzraudzības pasākumu īstenošanai atbilstoši normatīvajos aktos noteiktajai kārtībai;

49.2. 50 darbdienu laikā izvērtē atbalstāmā projekta ietvaros veikto ieguldījumu atbilstību iesniegtajam projekta pieteikumam un likumā "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" noteiktajām prasībām. Minēto izvērtējumu veic 70 darbdienu laikā, ja Valsts ieņēmumu dienests saskaņā ar šo noteikumu 50. punktu ir pieprasījis termiņa pagarinājumu papildu uzraudzības pasākumu īstenošanai;

49.3. lūdz projekta iesniedzēju iesniegt papildu informāciju, kas pamatotu atbalstāmā projekta ietvaros veikto ieguldījumu atbilstību iesniegtajam projekta pieteikumam un likumā "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" noteiktajām prasībām, ja projekta iesniedzēja ieguldījumi neatbilst iesniegtajam projekta pieteikumam vai likumā "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" noteiktajām prasībām, vai trūkst informācijas to atbilstības izvērtēšanai;

49.4. pieņem lēmumu par to, vai piemērojama nodokļa atlaide, nosakot atbalstāmā projekta ietvaros veikto ieguldījumu attiecināmās un neattiecināmās izmaksas.

50. Valsts ieņēmumu dienests 40 darbdienu laikā pēc šo noteikumu [42. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p33) minētās informācijas saņemšanas informē Komisiju par nodokļa atlaides piemērošanas uzraudzības pasākumu īstenošanas rezultātiem. Ja Valsts ieņēmumu dienests pēc sākotnējās uzraudzības pasākumu īstenošanas nav guvis pārliecību par darījumu dokumentu atbilstību projekta pieteikumā norādītajām aktivitātēm un ieguldījumiem, tas pēc nepieciešamības veic papildu uzraudzības pasākumus pie projekta iesniedzēja un projekta iesniedzēja darījumu partneriem. Papildu uzraudzības pasākumu īstenošanai Valsts ieņēmumu dienests var pieprasīt Komisijai termiņa pagarinājumu līdz 20 darbdienām.

51. Komisija pēc šo noteikumu 49.2. apakšpunktā minētā izvērtējuma veikšanas, šo noteikumu [50. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p36) minētās informācijas saņemšanas un pēc šo noteikumu 49.4. apakšpunktā minētā lēmuma pieņemšanas paziņo projekta iesniedzējam un Valsts ieņēmumu dienestam lēmumu par to, vai piemērojama nodokļa atlaide, norādot atbalstāmā projekta ietvaros veikto ieguldījumu attiecināmās un neattiecināmās izmaksas.

52. Ja tiek konstatēta atbalstāmā projekta ietvaros veikto ieguldījumu izmaksu neatbilstība iesniegtajam projekta pieteikumam vai likumā "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" noteiktajām prasībām, tās tiek atzītas par ieguldījumu neattiecināmajām izmaksām. Projekta iesniedzējs uzņēmumu ienākuma nodokļa deklarācijā iekļauj tikai atbalstāmā projekta ietvaros veikto ieguldījumu attiecināmās izmaksas, kas norādītas šo noteikumu [51. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p37) minētajā informācijā.

53. Ja pēc atbalstāmā projekta īstenošanas Komisija konstatē, ka atbalstāmais projekts neatbilst šo noteikumu 3. pielikuma 1. punktā minētajiem atbilstības kritērijiem un otrajā gadā pēc atbalstāmā projekta īstenošanas faktiskie saimnieciskās darbības rādītāji saskaņā ar šo noteikumu [3. pielikuma](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#piel3) 3. punktā minētajiem kvalitātes kritērijiem neiegūst vismaz 45 punktus, Komisija pieņem lēmumu virzīt uz Ministru kabinetu lēmuma pieņemšanai Ministru kabineta rīkojuma projektu, kas atceļ atbilstoši likuma "[Par uzņēmumu ienākuma nodokli](http://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktam pieņemto Ministru kabineta lēmumu.

54. Valsts ieņēmumu dienests katru gadu līdz 1. oktobrim iesniedz Ekonomikas ministrijā informāciju par piešķirtajām nodokļa atlaidēm par atbalstāmā projekta ietvaros veiktajiem ieguldījumiem.

**IX. Noslēguma jautājumi**

55. Noteikumi stājas spēkā 2017.gada 1.janvārī;

56. Atbalstāmā projekta, kas Ministru kabinetā atbalstīts saskaņā ar Ministru kabineta 2012. gada 24. janvāra noteikumiem Nr. 78 “Atbalstāmo investīciju projekta apstiprināšanas un īstenošanas kārtība”, uzraudzību pēc tā īstenošanas, kā arī tā grozīšanu veic saskaņā ar šajos noteikumos noteikto kārtību, bet vērtēšanu, tajā skaitā šo noteikumu [48.](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p44)un [53. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p45) minēto prasību attiecībā uz faktiskajiem saimnieciskās darbības rādītājiem, saskaņā ar Ministru kabineta 2012. gada 24. janvāra noteikumu Nr. 78 “Atbalstāmo investīciju projekta apstiprināšanas un īstenošanas kārtība” 3. pielikumā noteiktajiem kritērijiem, kas bija spēkā attiecīgā Ministru kabineta lēmuma pieņemšanas brīdī;

57. Atbalstāmā projekta, kas Ministru kabinetā atbalstīts saskaņā ar Ministru kabineta 2015. gada 19. maija noteikumiem Nr. 244 “Atbalstāmo investīciju projekta apstiprināšanas un īstenošanas kārtība”, uzraudzību pēc tā īstenošanas, kā arī tā grozīšanu veic saskaņā ar šajos noteikumos noteikto kārtību, bet vērtēšanu, tajā skaitā šo noteikumu [48.](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p44)un [53. punktā](http://likumi.lv/ta/id/274297-atbalstamo-investiciju-projekta-apstiprinasanas-un-istenosanas-kartiba#p45) minēto prasību attiecībā uz faktiskajiem saimnieciskās darbības rādītājiem, saskaņā ar Ministru kabineta 2015. gada 19. maija noteikumu Nr. 244 “Atbalstāmo investīciju projekta apstiprināšanas un īstenošanas kārtība” 3. pielikumā noteiktajiem kritērijiem, kas bija spēkā attiecīgā Ministru kabineta lēmuma pieņemšanas brīdī.

Ministru prezidents M. Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

14.12.2016. 16:21

3137

A.Rožkalns

67013146

[Andis.Rozkalns@em.gov.lv](mailto:Andis.Rozkalns@em.gov.lv)